
R E F E R A T   D E   A P R O B A R E
privind aprobarea alocării din bugetul local a fondurilor necesare pentru organizarea evenimentului cultural-artistic „Zilele Municipiului Brad”, 
ediția a XXII-a


Evenimentul cultural-artistic „Zilele Municipiului Brad” reprezintă una dintre cele mai importante manifestări tradiționale dedicate comunității locale, având rolul de a promova valorile culturale, artistice și tradițiile locale.
Anul 2026 marchează organizarea celei de-a XXII-a ediții a acestei manifestări, devenită deja o tradiție pentru municipiul Brad și pentru locuitorii săi.
Prin Hotărârea Consiliului Local al Municipiului Brad nr. 114/2026 a fost aprobată organizarea evenimentului cultural-artistic „Zilele Municipiului Brad”, ediția a XXII-a, în perioada 21–23 august 2026, perioadă stabilită în concordanță cu Programul principalelor manifestări cultural-educative, artistice și sportive, aprobat prin Hotărârea Consiliului Local al Municipiului Brad nr. 21/2026.
Totodată, prin aceeași hotărâre a fost aprobată asocierea Municipiului Brad cu Asociația Culturală „Doina Crișului” Brad, în vederea organizării și desfășurării în comun a evenimentului, precum și autorizarea demersurilor necesare pentru atragerea de sponsorizări, în scopul completării surselor de finanțare aferente manifestării.
Programul ediției din acest an cuprinde activități cultural-artistice și recreative adresate tuturor categoriilor de public, urmărind promovarea culturii, a tradițiilor locale și a performanței. În cadrul manifestărilor vor fi organizate spectacole artistice dedicate tinerilor, festivitatea de premiere a elevilor și sportivilor care au obținut rezultate deosebite în anul școlar și competițional, precum și un spectacol folcloric susținut de interpreți și ansambluri reprezentative, destinat valorificării patrimoniului cultural tradițional.
Având în vedere necesitatea asigurării resurselor financiare pentru organizarea și desfășurarea în condiții optime a evenimentului, se propune aprobarea alocării din bugetul local al Municipiului Brad, de la capitolul bugetar „Cultură, recreere și religie”, a sumei de 370.000 lei, sumă destinată acoperirii cheltuielilor aferente organizării manifestării.
La această sumă se vor adăuga veniturile obținute din sponsorizările atrase în condițiile legii, precum și alte venituri realizate cu ocazia desfășurării evenimentului, respectiv cele provenite din taxa de ocupare temporară a domeniului public.
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Invoc în susținerea propunerii mele prevederile Hotărârii Consiliului Local al Municipiului Brad nr. 21/2026 privind aprobarea Programului principalelor manifestări cultural - educative, artistice şi sportive, pe teme prestabilite, de interes local sau zonal, organizate la nivelul municipiului Brad în anul 2026, ale art. III alin. (2) lit. a) din O.U.G. nr. 26/2012 privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative, ale Legii nr. 273/2006 privind finanţele publice locale, cu modificările şi completările ulterioare, ale art.129 alin. (1), alin. (2) lit. b), lit. d), lit. e), alin. (4) lit. a), alin. (7) lit. s) și alin.(9) lit. a) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

